(48)

Komisjoni arvates esineb tavapäraste elektrijaamade haldamisel üliväikestes eraldatud võrkudes ulatuslikke probleeme. See tuleneb eelkõige järgmistest asjaoludest. a) Saarte teeninduskoormus ei võimalda ehitada suuremaid, tõhusamaid ja kulutõhusamaid tavapäraseid elektrijaamu, seda ka seepärast, et eraldatud võrgu toimimiseks vastuvõetavates ohutuspiirides ei tohi võrk sõltuda ühestainsast elektrijaamast. Mitte ühegi üliväikese eraldatud võrgu aasta tippkoormus ei ületanud 2013. aastal 188,5 MW. Keskmine ja mediaantippkoormus 20,8 ja 4,2 MW on palju väiksemad. Mitte ühegi praeguseks üliväikestesse võrkudesse rajatud traditsioonilise elektrijaama võimsus ei ületa 27 MW. Elektrijaamade keskmine ja mediaanvõimsus 3,9 ja 1,1 MW on palju väiksemad. Väike teeninduskoormus ja väga kõikuv nõudlus, mida veelgi mõjutab taastuvenergia allikate üha laialdasem kasutamine, kitsendavad ka üliväikeste võrkude puhul tavapäraste elektrijaamade tehniliste lahenduste valikut. Ühendamata saarte eraldatud võrkude kõik tavapärased tootmisvõimsused kasutavad diisli- või kütteõli. b) Kõigi üliväikeste eraldatud võrkude aastane koormustegur on väike. Üheski üliväikeses eraldatud võrgus ei olnud koormustegur 2012. aastal suurem kui 0,54. Keskmine ja mediaantippkoormus, mõlemad 0,38, on sellest isegi väiksemad. Arvestades eelisjuurdepääsu taastuvenergia allikatele ning asjaolu, et siin kasutatud koormustegurid kajastavad üliväikese eraldatud võrgu kogu elektrivõrku, on ühendamata saarte tavapäraste elektrijaamade koormustegur veelgi väiksem. Kreeka vastastikku ühendatud võrgu aastane koormustegur on tavaliselt kõigi elektrijaamade puhul 50 % ja soojuselektrijaamade puhul 65 % (6). Aastane koormustegur osutab elektrijaamade tegelikule kasutusele antud aastal ja seega nende suutlikkusele tulu teenida. Taastuvenergia allikate üha laialdasem kasutamine vähendab tavapäraste elektrijaamade koormust veelgi. c) Käimas on mitmeid projekte, mille eesmärk on ühendamata saared, eeskätt Küklaadid ja Kreeta, ühendada Kreeka vastastikku ühendatud võrguga. Nagu eespool selgitatud, ei ole ühendamata saarte tavapärased elektrijaamad nii tõhusad kui vastastikku ühendatud võrku rajatud elektrijaamad ning seetõttu on ebatõenäoline, et nad on majanduslikult elujõulised, kui ühendamata saared, millel nad asuvad, on vastastikku ühendatud. Võimalus, et eraldatud võrk tulevikus teiste võrkudega ühendatakse, on seega võimas stiimul hoidumiseks investeerimast ühendamata saarte tavapärasesse võimsusesse. d) Suhteliselt väike teeninduskoormus tähendab, et nõudluse suhteliselt väikesed muutused mõjutavad tõenäoliselt antud eraldatud võrgult nõutavat tootmisvõimsust. Vastastikku ühendamise võimaluste puudumine tähendab, et kõigile muutustele nõudluses tuleb paratamatult vastata üliväikeses eraldatud võrgus asuva tootmisvõimsusega. See tegur suurendab vajadust sihipärasuse ja paindlikkuse järele, et oleks võimalik vastata nõudluse muutustele pikema aja kestel.. Vajadust paindlikkuse järele suurendavad veelgi täheldatud raskused traditsiooniliste elektrijaamade jaoks sobivate tootmiskohtade leidmisel teiste võrkudega ühendamata saartel ning tegevuslubade ja lubade väljastamise menetluste kestus. e) Maksimaalse ja minimaalse aastanõudluse suhtarv 2012. aastal (7) on kõigis üliväikestes eraldatud võrkudes vähemalt 3,35, kuid on konkreetse üliväikese eraldatud võrgu puhul suurem ja sageli palju suurem. Maksimaalse ja minimaalse nõudluse keskmine suhtarv on 6,27 ja mediaansuhtarv 5,98. Kreeka vastastikku ühendatud võrgu maksimaalse ja minimaalse nõudluse suhtarv 2010. aastal oli ligikaudu 3. Maksimaalse ja minimaalse nõudluse suurem suhtarv näitab paindlikkust ja seda, kui suur elektrienergia reserv peab antud aastal olema eraldatud võrku rajatud tootmisvõimsuses saadaval. Selles kontekstis väärib märkimist, et 2012. aastal kasutati üliväikestest eraldatud võrkudest umbes 60 % puhul mobiilseid elektrigeneraatoreid.